Zamonaviy axborot-kommunikatsiya texnologiyalarini yanada joriy etish va rivojlantirish chora-tadbirlari to‘g‘risida

O‘zbekiston Respublikasining “Axborotlashtirish to‘g‘risida”gi Qonuniga muvofiq hamda davlat va xo‘jalik boshqaruvi organlari, mahalliy davlat hokimiyati organlari (keyingi o‘rinlarda — davlat organlari) faoliyati samaradorligini oshirish, davlat va jamiyat qurilishi sohasida zamonaviy axborot-kommunikatsiya texnologiyalaridan keng foydalanishni ta’minlash maqsadida:
 1. Quyidagilar axborot-kommunikatsiya texnologiyalarini yanada joriy etish va rivojlantirishning asosiy vazifalari etib belgilansin:
 davlat organlari, shuningdek yuridik va jismoniy shaxslar axborot tizimlarining bosqichma-bosqich integratsiyalashuvi asosida Milliy axborot tizimini shakllantirishni ta’minlash;
 davlat organlarining o‘z funksiyalarini bajarishda tezkorlik va sifatni oshirishga imkon beruvchi faoliyatini avtomatlashtirish axborot tizimlarini yaratish;
 davlat organlari tomonidan tadbirkorlik subyektlari va aholiga ko‘rsatiladigan interaktiv davlat xizmatlari ro‘yxatini kengaytirish va sifatini yaxshilash, tegishli axborot resurslaridan keng ko‘lamda, shu jumladan, qishloq joylarda foydalanishni ta’minlash;
 axborot resurslari, texnologiyalari va tizimlarini, shu jumladan axborot xavfsizligini ta’minlash tizimlarini rivojlantirish holatini hisobga olgan holda axborot-kommunikatsiya texnologiyalari sohasida boshqarish tizimini takomillashtirish;
 Milliy axborot tizimining axborot xavfsizligini, uning axborot tizimlari va resurslari himoya qilinishini ta’minlash.
 2. Quyidagilar:
 2012 — 2014-yillarda O‘zbekiston Respublikasida axborot-kommunikatsiya texnologiyalarini yanada joriy etish va rivojlantirish dasturi (keyingi o‘rinlarda Dastur deb yuritiladi) 1-ilovaga* muvofiq;
 3. Kompyuterlashtirishni va axborot-kommunikatsiya texnologiyalarini rivojlantirish bo‘yicha Muvofiqlashtiruvchi kengash (A. Aripov):
 davlat organlarida Internet tarmog‘idan foydalanishni rivojlantirish va uning samaradorligini baholash bo‘yicha doimiy ishlaydigan ekspert guruhini tashkil etsin;
 4. Aloqa, axborotlashtirish va telekommunikatsiya texnologiyalari davlat qo‘mitasi (X. Mirzohidov) zimmasiga quyidagi vazifalar yuklansin:
 davlat organlarida foydalaniladigan axborot tizimlarining integratsiyalashuvini ta’minlash maqsadida Milliy axborot tizimini shakllantirishning yagona texnik siyosatini belgilash va amalga oshirish;
 davlat interaktiv xizmatlarini taqdim etish bo‘yicha yagona texnologik yechimning amalga oshirilishida texnik jihatdan qo‘llab-quvvatlash;
 davlat organlari axborot tizimlarining yanada integratsiyalashuvi bo‘yicha ishlarni muvofiqlashtirish.
 5. Belgilansinki, Aloqa, axborotlashtirish va telekommunikatsiya texnologiyalari davlat qo‘mitasining Davlat axborot tizimlarini tashkil etish va ko‘llab-quvvatlash yagona integratori O‘zbekiston Respublikasi Prezidenti Administratsiyasi va Vazirlar Mahkamasini axborot bilan tezkor ta’minlash uchun integratsiyalashtirilgan axborot tizimlarini yaratish, rivojlantirish va axborot xavfsizligini ta’minlash, shuningdek davlat organlari axborot tizimlari bilan ularning o‘zaro hamkorligini ta’minlash yuzasidan javobgar hisoblanadi.
 Mazkur ishlarni amalga oshirish uchun Davlat axborot tizimlarini tashkil etish va ko‘llab-quvvatlash yagona integratori faoliyatini moliyalash va moddiy-texnik ta’minlash Axborot-kommunikatsiya texnologiyalarini rivojlantirish jamg‘armasi mablag‘lari hisobidan, tasdiqlangan smeta doirasida, shuningdek qonun hujjatlarida taqiqlanmagan boshqa manbalar hisobidan amalga oshiriladi.
 6. Kompyuterlashtirishni va axborot-kommunikatsiya texnologiyalarini rivojlantirish bo‘yicha Muvofiqlashtiruvchi kengash (A. Aripov) manfaatdor vazirliklar va idoralar bilan birgalikda ikki oy muddatda:
 milliy axborot-qidiruv tizimining faoliyat yuritishini tubdan va sifat jihatidan yaxshilash, undan foydalanuvchilar sonini oshirish bo‘yicha takliflar kiritsin;
 Internet tarmog‘ining o‘zbek segmenti axborot bilan to‘ldirilishini rivojlantirishni rag‘batlantirish bo‘yicha chora-tadbirlar dasturini ishlab chiqsin va tasdiqlasin;
 Kompyuter va axborot texnologiyalarini rivojlantirish va joriy etish markazi “O‘zinfokom”ga amaliy yordam ko‘rsatish bo‘yicha chora-tadbirlarni amalga oshirsin va olib borilgan ishlarning natijalari to‘g‘risida O‘zbekiston Respublikasi Prezidenti devoniga axborot bersin.
 7. Belgilansinki:
 2012-yilning 1-avgustidan boshlab davlat organlari uchun Milliy axborot tizimi doirasida yangidan ishlab chiqiladigan yoki xarid qilinadigan ixtisoslashtirilgan dasturiy mahsulotlar oldindan majburiy ekspertizadan o‘tkaziladi hamda Aloqa, axborotlashtirish va telekommunikatsiya texnologiyalari davlat qo‘mitasining ruxsati bilan o‘rnatilishi mumkin;
 davlat organlari rahbarlari Aloqa, axborotlashtirish va telekommunikatsiya texnologiyalari davlat qo‘mitasining tegishli ruxsatnomasisiz ixtisoslashtirilgan dasturiy mahsulotlardan foydalanilganlik uchun shaxsan javobgar bo‘ladilar.
 8. Davlat va xo‘jalik boshqaruvi organlari, mahalliy davlat hokimiyati organlari:
 axborot tizimlarini loyihalashtirishda zimmalariga yuklatilgan funksiya va vazifalar doirasida tadbirkorlik subyektlari hamda aholiga interaktiv davlat xizmatlari ko‘rsatish uchun majburiy tartibda shart-sharoitlar yaratilishini nazarda tutsinlar;
 qonun hujjatlarida belgilangan tartibda foydalanish cheklangan axborotga ishlov berishga mo‘ljallangan axborot tizimlarini loyihalashtirish va yaratishda axborot xavfsizligi masalalarining tegishli organlar bilan majburiy kelishib olinishini ta’minlasinlar;
 10. Mazkur qarorning ijrosini nazorat qilish O‘zbekiston Respublikasining Bosh vaziri Sh.M. Mirziyoyev va O‘zbekiston Respublikasi Prezidenti huzuridagi Milliy xavfsizlik kengashining Kotibi B.X. Tashmatov zimmasiga yuklansin.